РЕШЕНИЕ НА СЪВЕТА
от 12 февруари 2007 година
за изменение на Решение 1999/70/ЕО относно външните одитори на националните централни банки по отношение на външните одитори на Banco de España
(2007/97/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Протокола за устава на Европейската система на централните банки и на Европейската централна банка, приложен към Договора за създаването на Европейската общност, и по-специално член 27, параграф 1 от него,
като взе предвид Препоръка ЕЦБ/2005/18 на Европейската централна банка от 13 ноември 2006 г. към Съвета на Европейския съюз относно външните одитори на Banco de España (1),
като има предвид, че:
(1)
Отчетите на Европейската централна банка (ЕЦБ) и на националните централни банки се одитират от независими външни одитори, препоръчани от Управителния съвет на ЕЦБ и одобрени от Съвета.
(2)
Съгласно член 4, параграф 2 от Закон 13/1994 относно автономността на Banco de España и член 29, параграф 3 и член 31 от процедурния правилник на тази банка, отчетите на Banco de España се одитират от независими външни одитори, както е предвидено в член 27 от Протокола за устава на Европейската система на централните банки и на Европейската централна банка, и в разпоредбите на Закон 19/1988 за одитиране на отчетите (2) по отношение на избираемостта, мандата и ротацията на одиторите.
(3)
Мандатът на сегашните външни одитори на Banco de España изтича след одита за финансовата 2005 г. Затова е необходимо да се назначат външни одитори считано от началото на финансовата 2006 г.
(4)
Banco de España избра Deloitte, S.L. за свои външни одитори за финансовите години от 2006 до 2008. След този период мандатът му може да се продължава ежегодно до края на финансовата 2012 г.
(5)
ЕЦБ смята, че избраните от Banco de España външни одитори отговарят на необходимите изисквания за назначаването, поради което Управителният съвет на ЕЦБ препоръчва Deloitte, S.L. да бъдат назначени за финансовите години от 2006 до 2008, като след това мандатът им може да се продължава ежегодно до края на финансовата 2012 г.
(6)
Уместно е да се последват препоръките на Управителния съвет на ЕЦБ и съответно да се измени Решение 1999/70/ЕО (3),
РЕШИ:
Член 1
Член 1, параграф 3 от Решение 1999/70/ЕО се заменя със следното:
„3. С настоящото Deloitte, S.L. се одобряват като външни одитори на Banco de España за финансовите години от 2006 до 2008.
Този мандат може да се продължава ежегодно до края на финансовата 2012 г.“.
Член 2
Настоящото решение се нотифицира на Европейската централна банка.
Член 3
Настоящото решение се публикува в Официален вестник на Европейския съюз.
Съставено в Брюксел на 12 февруари 2007 година.